KIRJALLINEN KYSYMYS E-3348/98

esittäjä(t): Ernesto Caccavale (UPE) komissiolle

(16. marraskuuta 1998)

Aihe: Väitetyt laittomuudet Banco di Napolin uudelleenorganisoinnissa

Euroopan komissio ilmoitti äskettäin hyväksyvänsä Banco di Napolin uudelleenorganisointi- ja yksityistämishankkeen ja antavansa luvan Italian hallituksen suunnittelemalle tuelle sekä kyseisen pankin ja Banca Nazionale del Lavoron (BNL) yhdistymiselle. Eräiden lehtitietojen perusteella on perusteita uskoa, että kilpailuasioista vastaava komission jäsen Van Miert on määrännyt Banco di Napolin lopettamaan tai sulkemaan 18 konttoria vuoden 1998 loppuun mennessä. Lisäksi on syytä uskoa, että sekä Italian että yhteisön varoja - Euroopan sosiaalirahaston toiminnan yhteydessä - jotka alunperin oli tarkoitettu ammatilliseen koulutukseen, on käytetty uusien työntekijöiden palkkaamiseen. Tältä osin on muistettava, että komissio aloitti äskettäin rikkomusmenettelyn Italian postilaitosta kohtaan tämäntyyppisten epäselvyyksien vuoksi.

Voisiko komissio kertoa,

- onko näissä tiedoissa perää?

- eikö se katso, että on päteviä syitä rikkomusmenettelyn aloittamiseen Italian valtiota kohtaan, koska se on käyttänyt koulutukseen tarkoitettuja yhteisön varoja tavanomaisten työsopimusten tekemiseen?

- eikö se katso, että Banco di Napolia rangaistaan pyytämällä sitä tekemään lisäuhrauksia, kuten konttorien sulkeminen, joka voisi välittömästi johtaa pankin jo nyt herkkien rakenteiden heikkenemiseen ja sen henkilökunnan vähiten suojattujen työntekijöiden rankaisemiseen alueilla, joita työttömyys jo vaikeasti koettelee?

Komission jäsenen Pádraig Flynninkomission puolesta antama vastaus

(12. helmikuuta 1999)

Italian valtion Banco di Napolille myöntämät tuet, joista on tehty komission päätös 29. heinäkuuta 1998, toivat pankille etuuksia ja vääristivät kilpailua pankkialalla. Banco di Napoli on kärsinyt huomattavia tappioita puutteellisen hallintonsa ja erittäin riskialttiin hallintajärjestelmänsä vuoksi. Valtio ryhtyi näiden tappioiden vuoksi tukitoimiin eristääkseen riskiomaisuuden purkujärjestelyn (SGA) avulla ja antaakseen pankille lisävaroja, jotta se täyttäisi vakavaraisuutta koskevat lakisääteiset edellytykset. Jos valtio ei olisi puuttunut pankin toimintaan, se ei olisi enää voinut jatkaa itsenäisenä toimijana markkinoilla.

Komission valtiontukia koskevien säännösten mukaisesti esittämät vaatimukset aiheuttavat tosin lisäuhrauksia, mutta ne ovat välttämättömiä tukien vääristävän vaikutuksen heikentämiseksi. Jos tukeen ei olisi liitetty vastavaatimuksia, joilla heikennettiin kilpailijoihin kohdistuvaa vaikutusta, tuki olisi vain siirtänyt alan sopeuttamisesta aiheutuvat ongelmat, sosiaaliset ongelmat mukaan luettuina, kilpailijoille.

Komissio ei ole kuullut arvoisan parlamentin jäsenen mainitsemista Euroopan sosiaalirahaston (ESR) varojen hallintaan liittyvistä tavallisuudesta poikkeavista menettelyistä.

Komissio ja jäsenvaltioiden viranomaiset tekevät säännöllisesti tarkastuksia rahoitustuen saajien luo. Tarkoituksena on tutkia, että ESR-varoja hoidetaan asianmukaisesti. Jos havaitaan sääntöjen vastaisuutta, komissio ja jäsenvaltion viranomaiset käynnistävät lainsäädännössä säädetyn menettelyn käytettyjen varojen saamiseksi takaisin ja virheellisestä toiminnasta vastuussa olevien asettamiseksi mahdollisesti syytteeseen.

Komissio ottaa tämän asian tiimoilta yhteyttä jäsenvaltion viranomaisiin.